钦定古今图书集成/明伦汇编/官常典/第174卷 > 《为萧让太傅相国齐公十郡九锡表》
## 钦定古今图书集成/明伦汇编/官常典/第174卷 > 《为萧让太傅相国齐公十郡九锡表》

前人

“非常之册，分天而降；冠古之典，开河而出，遥然以惭，
魂交象魏。”臣闻日月权舆，二仪所以克灵；君臣设极，
三统所以式固。惟生与位，谓之大宝，辨诸文而尊卑
既炳，观群龙而贵贱可正。虽复殷因于夏，王资于帝，
至乎建侯分职，体国经野，其揆一焉。是以二周之始，
山河逾广；两汉之初，封赏弥盛。然表东海者，实牧野
之日；瞻鲁邦者，乃负图之辰。西都英相，信命世之功；
关中上宰，亦龛乱之力。秬鬯彤弓，本西伯之赏；虎贲
戎路，又晋公之典。若乃衣裳盟会，九合一匡，犹惭德
斯礼也。臣实鄙才，靡识大体，徒以忠贞为概，而劳不
足铭；虽以丹素为诚，而功无可勒。岂有经天纬地之
略，探隐炤寂之智哉？抑亦何术，以堪盛休？是以览云
际而怀古，凭轩榥而未宁也。伏惟陛下神华驭世，理
无不镜，赐臣待谤今职，守其私满，则天下有道，庶人
不疑矣。